《郡守祷雨获应》
宋代·苏过

秋阳六十日，闵闵岁可惧。原田龟坼块，城市尘没屦。

谁欤悲若人，活彼于旦暮。精禋发仁恻，诚意辄上诉。

神山閟灵湫，水旱天所付。潜虬懒废职，暴虎往斗怒。

抑无东海冤，又岂桑羊蠹。天心自响答，民语酌道路。

嗟予生理拙，饥饱共农圃。披衣夜不眠，听此檐间语。

沉疴忽去体，黄壤流膏乳。少宽县令责，尽复南亩故。

呼儿酌我酒，欲写无佳句。聊同千里谣，非公谁与哺。

作者简介：（1072—1124）眉州眉山人，字叔党，号斜川居士。苏轼子。以荫任右承务郎。轼帅定武、谪岭南，唯过随行奉侍。徽宗建中靖国元年，轼卒，葬汝州郏城小峨眉山，遂家颍昌小斜川，因以为号。历监太原府税，知郾城县，晚年权通判中山府。能文，善书画，人称“小坡”。有《斜川集》。